b'\n_START_ARTICLE_\nXavier Benguerel i Llobet\n_START_SECTION_\nVida\n_START_PARAGRAPH_\nNascut i resident al barri del Poblenou de Barcelona dins d\'una fam\xc3\xadlia de gravadors t\xc3\xa8xtils. El seu barri va ser l\'escenari principal de moltes de les seves obres. Als cinc anys, entra a l\'Escola de l\'Alian\xc3\xa7a del Poblenou i, dels set als deu, al col\xc2\xb7legi dels Germans de la Doctrina Cristiana, de Manlleu. L\'orientaci\xc3\xb3 cristiana de la seva educaci\xc3\xb3, malgrat que \xe2\x80\x9cl\xe2\x80\x99influeixen m\xc3\xa9s les hist\xc3\xb2ries dels seus companys que no pas els germans de les Escoles Cristianes", queda reflectida en alguna de les seves obres com El Testament (1955), on a trav\xc3\xa9s d\'una tem\xc3\xa0tica de preocupaci\xc3\xb3 moral va intentar crear el g\xc3\xa8nere de la novel\xc2\xb7la cat\xc3\xb2lica catalana. Als deu anys, ingressa a les \xc3\x89coles Fran\xc3\xa7aises de la Gran Via de Barcelona cosa que li permet\xc3\xa9 con\xc3\xa8ixer a fons la llengua francesa i posteriorment fer traduccions acurades de cl\xc3\xa0ssics com La Fontaine. Als quinze anys, publica en catal\xc3\xa0 un conte, "El mar", al diari La Publicitat._NEWLINE_L\'any 1924, amb Salvador Roca, edita la revista Poble Nou. Particip\xc3\xa0 per primera vegada als Jocs Florals de Barcelona de 1927. El 1929, debuta en la novel\xc2\xb7la catalana amb la publicaci\xc3\xb3 de P\xc3\xa0gines d\'un adolescent, que li va mer\xc3\xa8ixer el premi Les Ales Esteses._NEWLINE_El 1930, es casa amb Rosa God\xc3\xb3 i Gabarr\xc3\xb3, amb qui t\xc3\xa9 dos fills, Xavier, conegut compositor catal\xc3\xa0 contemporani, i Leopold, que va continuar la ind\xc3\xbastria farmac\xc3\xa8utica iniciada pel seu pare a Xile. Fins al 1939, va viure a la Rambla del Poblenou, 104._NEWLINE_El 1936, Xavier Benguerel s\'encarrega d\'uns serveis administratius de la Instituci\xc3\xb3 de les Lletres Catalanes. Durant la Guerra Civil, i a les ordres del comissari de propaganda i escriptor Rafael Tasis, redact\xc3\xa0 textos propagand\xc3\xadstics d\'exaltaci\xc3\xb3 al combat. A l\'exili, en els primers mesos a Fran\xc3\xa7a, coincideix amb els escriptors Pere Calders, Merc\xc3\xa8 Rodoreda, Anna Muri\xc3\xa0 o Joan Oliver (Pere Quart), amb aquest darrer mantindr\xc3\xa0 una llarga relaci\xc3\xb3 epistolar i una relaci\xc3\xb3 d\'amistat que s\'acabar\xc3\xa0 refredant anys despr\xc3\xa9s per diverg\xc3\xa8ncies ideol\xc3\xb2giques i d\'altres tipus._NEWLINE_Gr\xc3\xa0cies al Servei d\'Evacuaci\xc3\xb3 dels Refugiats Espanyols, es va embarcar cap a Buenos Aires amb destinaci\xc3\xb3 final a Santiago de Xile. Gr\xc3\xa0cies a alguns coneixements en farm\xc3\xa0cia hi crea el Laboratorio Benguerel, SL. que li proporciona grans beneficis econ\xc3\xb2mics i la possibilitat de dedicar-se a la literatura de manera professional._NEWLINE_Durant l\'exili va publicar Sense retorn i La m\xc3\xa0scara i el 1947 va fundar l\'editorial El Pi de les Tres Branques \xe2\x80\x93juntament amb Joan Oliver\xe2\x80\x93 a Santiago de Xile. El 1954 torna a Catalunya. El 1955 crea amb l\'escriptor i editor de la seva mateixa ideologia cat\xc3\xb2lica Joan Sales El Club dels Novel\xc2\xb7listes, on publica el primer volum de la col\xc2\xb7lecci\xc3\xb3 amb la novel\xc2\xb7la El testament. Van seguir altres obres seves de gran \xc3\xa8xit com Gorra de plat. El Club dels Novel\xc2\xb7listes edita tamb\xc3\xa9 Merc\xc3\xa8 Rodoreda, Lloren\xc3\xa7 Villalonga, Maria Aur\xc3\xa8lia Capmany, Joan Sales, Ramon Folch i Camarasa._NEWLINE_El 1974 va obtenir el Premi Planeta per l\'obra Ic\xc3\xa0ria Ic\xc3\xa0ria (publicada simult\xc3\xa0niament en catal\xc3\xa0 i castell\xc3\xa0), on recrea l\'ambient anarquista del Poblenou abans de la guerra._NEWLINE_L\'any 1988 va ser guardonat amb el Premi d\'Honor de les Lletres Catalanes i va publicar la seva darrer novel\xc2\xb7la, I tu que?_NEWLINE_Tamb\xc3\xa9 ha conreat altres g\xc3\xa8neres literaris, com la poesia, el teatre, el gui\xc3\xb3 per a televisi\xc3\xb3 i les mem\xc3\xb2ries. Ha tradu\xc3\xaft Edgar Allan Poe, Paul Val\xc3\xa9ry, Pablo Neruda, Paul Verlaine, Arthur Rimbaud, St\xc3\xa9phane Mallarm\xc3\xa9, Charles Baudelaire i totes les faules de La Fontaine._NEWLINE_Xavier Benguerel mor\xc3\xad a Barcelona, el 19 de desembre de 1990, en plena transformaci\xc3\xb3 del barri obrer del Poblenou i de la fa\xc3\xa7ana mar\xc3\xadtima de la ciutat de Barcelona a causa dels Jocs Ol\xc3\xadmpics de 1992, transformaci\xc3\xb3 que ell va lamentar p\xc3\xbablicament.\n_START_SECTION_\nObra\n_START_PARAGRAPH_\nL\'estil de les obres de Xavier Benguerel \xc3\xa9s cl\xc3\xa0ssic i de f\xc3\xa0cil lectura. La tem\xc3\xa0tica de les seves obres incideix en els conflictes morals i en la vida quotidiana i presta especial atenci\xc3\xb3 al m\xc3\xb3n laboral.'